**JAVNI POZIV**

**za dodjelu podrške za nabavku mehanizacije, priključaka i opreme u funkciji primarne proizvodnje za 2022. godinu**

Ministarstvo poljoprivrede, šumarstva i vodoprivrede (u daljem tekstu: Ministarstvo), u skladu sa Agrobudžetom za 2022. godinu („Službeni list CG“, broj 23/22) i budžetskom linijom 2.1.13. - Podrška za nabavku mehanizacije, priključaka i opreme u funkciji primarne proizvodnje za 2022. godinu, objavljuje Javni poziv za dodjelu podrške za nabavku mehanizacije, priključaka i opreme u funkciji primarne proizvodnje za 2022. godinu.

***DEFINICIJA KORISNIKA SREDSTAVA PODRŠKE:***

**KOMPONENTA I:**

Korisnik sredstava podrške je porodično poljoprivredno gazdinstvo (fizičko lice) koje:

* je upisano u Registru poljoprivrednih gazdinstava u skladu sa Zakonom o poljoprivredi i ruralnom razvoju („Službeni list CG“, br. 34/14, 1/15, 30/17, 51/17 i 59/21), i Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14 i 37/18), do trenutka podnošenja zahtjeva;
* u cjelosti ispunjava kriterijume prihvatljivosti i specifične kriterijume prihvatljivosti niže navedene.

**KOMPONENTA II:**

Korisnik sredstava podrške je poljoprivredno gazdinstvo koje:

* je upisano u Registru poljoprivrednih gazdinstava u skladu sa Zakonom o poljoprivredi i ruralnom razvoju („Službeni list CG“, br. 34/14, 1/15, 30/17, 51/17 i 59/21), i Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14 i 37/18), do trenutka podnošenja zahtjeva;
* u cjelosti ispunjava kriterijume prihvatljivosti i specifične kriterijume prihvatljivosti niže navedene.

Ukoliko su podnosioci zahtjeva u statusu pravnih lica, neophodno je da im je primarna djelatnost iz Sektora A: Poljoprivreda, šumarstvo i ribarstvo, u skladu sa Zakonom o klasifikaciji djelatnosti („Službeni list CG“, broj 18/11).

***PRIHVATLJIVE INVESTICIJE:***

**KOMPONENTA I:**

**Svi sektori:**

* nabavka dvoosovinskih traktora;

**KOMPONENTA II:**

**Svi sektori:**

* nabavka jednoosovinskih pogonskih mašina: motokultivatori i motokosačice, maksimalne snage motora do 12 kW;
* nabavka priključne mehanizacije za motokultivatore;
* nabavka priključne mehanizacije za dvoosovinske traktore;
* nabavka benzinskih i dizel agregata;

**Sektor voćarstva, vinogradarstva i maslinarstva:**

* nabavka opreme: akumulatorske makaze, leđni orošivači, tresači, bušači rupa, trimeri;

***KRITERIJUMI PRIHVATLJIVOSTI***

* Pravo na podršku, kroz Komponentu I, ostvaruju porodična poljoprivredna gazdinstva (fizičko lice) upisana u Registar poljoprivrednih gazdinstava, koja nijesu koristila podršku za nabavku dvoosovinskih traktora kroz Agrobudžet, MIDAS, IPARD like i IPARD programe finansiranja, kao ni gazdinstva koja su ugovorila ili su u fazi ugovaranja za nabavku traktora kroz IPARD II program finansiranja;
* Pravo na podršku, kroz Komponentu II, ostvaruju poljoprivredna gazdinstva upisana u Registar poljoprivrednih gazdinstava, koja u prethodnom periodu (2017, 2018, 2019, 2020. i 2021. godina) nijesu koristila podršku po osnovu mjere za nabavku mehanizacije, priključaka i opreme u funkciji primarne prizvodnje, za isti tip investicije;
* Podnosilac zahtjeva može,za vrijeme trajanja ovog Javnog poziva*,* konkurisati samo sa jednim zahtjevom isključivo za jednu komponentu;
* Podržava se nabavka isključivo nove pogonske i priključne mehanizacije;
* Oprema koja se podržava kroz druge mjere Agrobudžeta neće biti predmet podrške ovog Javnog poziva;
* Plastenik, u trenutku podnošenja Zahtjeva za odobravanje podrške, mora biti upisan u Registru poljoprivrednih gazdinstava;
* Minimalna vrijednost prihvatljive investicije kroz Komponentu II je 500,00 EUR;
* Investicija mora biti realizovana tokom 2022. godine (u roku za realizaciju investicije – Komponenta I, odnosno od objavljivanja do zatvaranja Javnog poziva – Komponenta II);
* Investicija se implementira u skladu sa nacionalnim zakonodavstvom.

***SPECIFIČNI KRITERIJUMI PRIHVATLJIVOSTI:***

**KOMPONENTA I:**

* Podnosilac zahtjeva mora, u trenutku podnošenja Zahtjeva za odobravanje investicije, u registru poljoprivrednih gazdinstava imati upisano najmanje:
  + - 5 uslovnih grla ili
    - 2 ha žitarica (šifra 01) ili
    - 2 ha krompira (šifra 02) ili
    - 1 ha povrća (šifra 03) ili
    - 1 ha višegodišnjih voćnih vrsta i/ili vinove loze (šifra 04) ili
    - 1 ha krmnog bilja (šifra 05) ili
    - 1 ha duvana (šifra 0601) ili
    - 1 ha ljekovitog bilja (šifra 0602) ili
    - 0,5 ha jagoda (šifra 0314) ili
    - 0,2 ha plastenika ili
    - 3 ha livada (šifra 1101) ili
    - 3 ha pašnjaka (šifra 1201) ili
    - 100 stabala maslina (šifra 0424).

**KOMPONENTA II:**

* Podnosilac zahtjeva mora, u trenutku podnošenja Zahtjeva za odobravanje podrške, u registru poljoprivrednih gazdinstava imati upisano najmanje:
  + - 3 uslovna grla ili
    - 1 ha žitarica (šifra 01) ili
    - 1 ha krompira (šifra 02) ili
    - 0,5 ha povrća (šifra 03) ili
    - 0,5 ha višegodišnjih voćnih vrsta i/ili vinove loze (šifra 04) ili
    - 0,5 ha krmnog bilja (šifra 05) ili
    - 0,5 ha duvana (šifra 0601) ili
    - 0,5 ha ljekovitog bilja (šifra 0602) ili
    - 0,3 ha jagoda (šifra 0314) ili
    - 0,05 ha plastenika ili
    - 1 ha livada (šifra 1101) ili
    - 1 ha pašnjaka (šifra 1201) ili
    - 75 stabala maslina (šifra 0424).

***NEPRIHVATLJIVI TROŠKOVI:***

* Nabavka polovne opreme;
* Troškovi uvoza, prevoza i slične dažbine;
* Troškovi osiguranja i registracije.

***VISINA PODRŠKE:***

Visina podrške kroz Komponentu I iznosi 40% od vrijednosti prihvatljive investicije, a ne više od 4.500,00 EUR po odobrenom Zahtjevu.

Visina podrške kroz Komponentu II iznosi do 50% od vrijednosti prihvatljive investicije, a ne više od 3.000,00 EUR po podnešenom Zahtjevu.

Ukoliko ukupna visina podrške, na osnovu zahtjeva za dodjelu podrške, pređe budžetom planirani godišnji iznos Ministarstvo može proporcionalno smanjiti iznos sredstava podrške u odnosu na svaki pojedinačni zahtjev za dodjelu podrške.

Podrška kroz Komponentu I se ostvaruje na osnovu dostavljenih: Zahtjeva za odobravanje investicije za nabavku dvoosovinskih traktora u funkciji primarne proizvodnje za 2022. godinu (**OBRAZAC 1A**) sa dokumentacijom, Zahtjeva za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 1C**) i pozitivnog izvještaja o realizaciji investicije Direkcije za savjetodavne poslove u oblasti biljne proizvodnje odnosno Direkcije za savjetodavne poslove u oblasti stočarstva.

Podrška kroz Komponentu II se ostvaruje na osnovu dostavljenog Zahtjeva za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 2A**) sa dokumentacijom i pozitivnog izvještaja Direkcije za savjetodavne poslove u oblasti biljne proizvodnje odnosno Direkcije za savjetodavne poslove u oblasti stočarstva.

Podrška se isplaćuje nakon realizacije investicije te nakon administrativne i terenske kontrole.

***NAPOMENE:***

* Podnosilac zahtjeva odgovara za tačnost podataka i dokumentacije za ostvarivanje prava na podršku;
* Ministarstvo zadržava pravo provjere realnosti i osnovanosti prikazanih troškova;
* Podrška se može ostvariti isključivo uz priložen dokaz da je predmetna nabavka plaćena, najmanje u visini od 50% vrijednosti prihvatljive investicije;
* Fotokopija garancije za kupljenu mehanizaciju i opremu je obavezna za svaki predmet nabavke koji podliježe garanciji;
* Kupljena mehanizacija i oprema mora se nalaziti u ekonomskom dvorištu podnosioca zahtjeva u skladu sa pravilnim načinom skladištenja. Prilikom kontrole na licu mjesta neophodno je obezbijediti nesmetan pristup opremi radi uzimanja informacija sa pločica koje se nalaze na opremi (serijski broj, broj motora i ostale relevantne informacije);
* Kupljena mehanizacija mora biti registrovana u skladu sa članom 268 i članom 274 Zakona o bezbjednosti saobraćaja na putevima ( „Službeni list CG“ br. 33/12, 58/14, 14/17 i 66/19), do momenta isplate;
* Kupljena mehanizacija i oprema mora biti upisana u Registar poljoprivrednih gazdinstava do momenta isplate;
* Nabavljena mehanizacija i oprema ne smije biti otuđena 5 godina od momenta donošenja Rješenja o odobravanju podrške. U protivnom Ministarstvo će zatražiti povrat cjelokupnog iznosa isplaćene podrške uvećanog za iznos kamate;
* Predmetna nabavka je prihvatljiva za podršku jedino ukoliko je nabavljena od pravnog lica registrovanog za tu djelatnost, u skladu sa Zakonom o klasifikaciji djelatnosti („Službeni list CG“ broj 18/11);
* Obaveze korisnika podrške kao i kaznene mjere u slučaju nepoštovanja istih utvrđene su članom 33 Zakona o poljoprivredi i ruralnom razvoju („Službeni list CG“ br. 56/09, 34/14, 1/15, 30/17, 51/17 i 59/21) i podrazumjevaju vraćanje primljenih sredstava uvećanih za iznos kamate, kao i gubitak prava na bilo koju podršku naredne dvije godine;
* Podnosilac zahtjeva, čiji zahtjev ne bude prihvaćen dobiće Rješenje o odbijanju sa razlozima o odbijanju.

***POTREBNA DOKUMENTACIJA UZ ZAHTJEV ZA ODOBRAVANJE INVESTICIJE:***

**KOMPONENTA I:**

* Popunjen Zahtjev za odobravanje investicije za nabavku dvoosovinskih traktora u funkciji primarne proizvodnje za 2022. godinu (**OBRAZAC 1A**);
* Ovjeren predračun (profaktura), na nosioca poljoprivrednog gazdinstva (podnosioca Zahtjeva), sa tehničkom specifikacijom traženog traktora, izdat od strane dobavljača.

***POTREBNA DOKUMENTACIJA UZ ZAHTJEV ZA ODOBRAVANJE PODRŠKE:***

**KOMPONENTA I:**

* Popunjen Zahtjev za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 1C**);
* Fiskalizovan račun/faktura za nabavku predmetne investicije izdata na puni iznos investicije;
* Dokaz da je nabavka plaćena gotovinski ili
* Dokaz da je nabavka plaćena bezgotovinski u visini od najmanje 50% vrijednosti prihvatljive investicije i to:
* ovjeren virman (uplatnica) o prenosu sredstava dobavljaču i ovjeren bankovni izvod o prenosu sredstava;
* u slučaju uvozne nabavke: ovjeren virman (uplatnica) o prenosu sredstava dobavljaču i ovjerena faktura (račun) sa otpremnicom, JCI (jedinstvenu carinsku ispravu), dokaz o izmirenim obavezama prema Upravi carina Crne Gore – ovjeren virman (uplatnica) i ovjeren swift banke;
* Dokaz o registraciji predmetne mehanizacije, ukoliko podliježe registraciji u skladu sa Zakonom o bezbjednosti saobraćaja na putevima („Službeni list CG“ br. 33/12, 58/14, 14/17 i 66/19) – fotokopija saobraćajne dozvole;
* Fotokopija garancije za kupljenu mehanizaciju, priključke i opremu je obavezna za svaki predmet nabavke koji podliježe garanciji;
* Ukoliko je podnosilac zahtjeva pravno lice, dokaz iz CRPS-a (rješenje o registraciji) kojim se potvrđuje da je primarna djelatnost pravnog lica iz Sektora A: Poljoprivreda, šumarstvo i ribarstvo po Zakonu o klasifikaciji djelatnosti („Službeni list CG“ broj18/11);

**KOMPONENTA II:**

* Popunjen Zahtjev za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 2A**);
* Fiskalizovan račun/faktura za nabavku predmetne investicije izdata na puni iznos investicije;
* Dokaz da je nabavka plaćena gotovinski ili
* Dokaz da je nabavka plaćena bezgotovinski u visini od najmanje 50% vrijednosti prihvatljive investicije i to:
* ovjeren virman (uplatnica) o prenosu sredstava dobavljaču i ovjeren bankovni izvod o prenosu sredstava;
* u slučaju uvozne nabavke: ovjeren virman (uplatnica) o prenosu sredstava dobavljaču i ovjerena faktura (račun) sa otpremnicom, JCI (jedinstvenu carinsku ispravu), dokaz o izmirenim obavezama prema Upravi carina Crne Gore – ovjeren virman (uplatnica), i ovjeren swift banke;
* Dokaz o registraciji predmetne mehanizacije, ukoliko podliježe registraciji u skladu sa Zakonom o bezbjednosti saobraćaja na putevima („Službeni list CG“ br. 33/12, 58/14, 14/17 i 66/19) – fotokopija saobraćajne dozvole;
* Fotokopija garancije za kupljenu mehanizaciju, priključke i opremu je obavezna za svaki predmet nabavke koji podliježe garanciji;
* Ukoliko je podnosilac zahtjeva pravno lice, dokaz iz CRPS-a (rješenje o registraciji) kojim se potvrđuje da je primarna djelatnost pravnog lica iz Sektora A: Poljoprivreda, šumarstvo i ribarstvo po Zakonu o klasifikaciji djelatnosti (“Sl.list CG“ br.18/11);

***NAČIN PODNOŠENJA ZAHTJEVA ZA ODOBRAVANJE INVESTICIJE (PODRŠKE):***

Obrazac Zahtjeva za odobravanje investicije za nabavku dvoosovinskih traktora u funkciji primarne proizvodnje za 2022. godinu (**OBRAZAC 1A**) i obrazac Zahtjeva za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 2A**) se mogu preuzeti sa internet stranice Ministarstva poljoprivrede, šumarstva i vodoprivrede ([www.gov.me/mpsv](http://www.gov.me/mpsv)) ili u kancelarijama Direkcije za savjetodavne poslove u oblasti biljne proizvodnje i Direkcije za savjetodavne poslove u oblasti stočarstva.

Popunjene obrasce Zahtjeva dostaviti **isključivo** putem pošte, na sljedeću adresu:

**MINISTARSTVO POLJOPRIVREDE, ŠUMARSTVA I VODOPRIVREDE**

**-Direktorat za ruralni razvoj-**

**po Javnom pozivu za dodjelu podrške za nabavku mehanizacije, priključaka i opreme u funkciji primarne proizvodnje za 2022. godinu**

**Rimski trg br. 46**

**81000 Podgorica**

Informacije u vezi sa ovim Javnim pozivom mogu se dobiti putem telefona 020/482-115.

Trajanje Javnog poziva je od **23. marta 2022. godine do dana utroška sredstava a ne kasnije od 30. aprila 2022.** **godine** (investiciju kroz KOMPONENTU II je neophodno realizovati u vrijeme trajanja Javnog poziva).

**Javni poziv će se završiti prije 30. aprila 2022. godine ukoliko se utroše sva sredstva predviđena mjerom 2.1.13.** –Podrška za nabavku mehanizacije, priključaka i opreme u funkciji primarne proizvodnje za 2022. godinu.

U slučaju da se predviđena sredstva, po komponentama, utroše prije 30. aprila 2022. godine, Ministarstvo će obavijestiti javnost o završetku Javnog poziva, na način što će obavještenje biti objavljeno na internet stranici Ministarstva i dnevnom listu “POBJEDA“.

Dostavljanje Zahtjeva za odobravanje investicije (**OBRAZAC 1A**) kroz Komponentu I po ovom Javnom pozivu je od **23. marta 2022. godine** do trenutka zatvaranja Javnog poziva a najkasnije 2 dana nakon zatvaranja Javnog poziva (važi datum sa koverte).

Dostavljanje Zahtjeva za odobravanje podrške (**OBRAZAC 2A**) kroz Komponentu II po ovom Javnom pozivu je od **23. marta 2022. godine** do trenutka zatvaranja Javnog poziva a najkasnije 2 dana nakon zatvaranja Javnog poziva (važi datum sa koverte).

Obrada i odobravanje primljenih Zahtjeva će se vršiti u toku trajanja Javnog poziva.

***PROCEDURA REALIZACIJE:***

**KOMPONENTA I:**

1. Podnosilac zahtjeva se obraća Ministarstvu Zahtjevom za odobravanje investicije za nabavku dvoosovinskih traktora u funkciji primarne proizvodnje za 2022. godinu (**OBRAZAC 1A**) sa pratećom dokumentacijom;
2. Ministarstvo vrši administrativnu kontrolu podnesenih zahtjeva prije odobravanja investicije;
3. Nakon administrativne kontrole Ministarstvo donosi Rješenje o odobravanju investicije za nabavku dvoosovinskih traktora sa rokom za realizaciju investicije, ili Rješenje o odbijanju investicije;
4. Podnosilac zahtjeva realizuje investiciju, koja može započeti tek nakon donošenja predmetnog Rješenja;
5. Nakon realizacije investicije, podnosilac Zahtjeva se obraća Ministarstvu Zahtjevom za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 1C**);
6. Direkcija za savjetodavne poslove u oblasti biljne proizvodnje i Direkcija za savjetodavne poslove u oblasti stočarstva vrše terenske kontrole realizovane investicije i dostavljaju Izvještaj Direktoratu za ruralni razvoj o realizovanosti investicije;
7. Ministarstvo donosi Rješenje o odobravanju podrške;
8. Odobreni iznos podrške će biti isplaćen na tekući/žiro račun nosioca poljoprivrednog gazdinstva;
9. Zahtjev za odobravanje investicije, koji je preuranjen (prije objave Javnog poziva-**23. mart 2022.** **godine**) ili neblagovremen (2 dana nakon zatvaranja Javnog poziva) će biti odbačen bez razmatranja;
10. Zahtjev za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 1C**), koji je neblagovremen (nakon roka za realizaciju investicije) će biti odbačen bez razmatranja;
11. Nepotpuna i neblagovremeno podnijeta dokumentacija se neće razmatrati.

**KOMPONENTA II:**

1. Podnosilac zahtjeva se obraća Ministarstvu Zahtjevom za odobravanje podrške za nabavku mehanizacije, priključaka i opreme u funkciji primarne proizvodnje za 2022. godinu (**OBRAZAC 2A**) sa pratećom dokumentacijom;
2. Ministarstvo vrši administrativnu kontrolu podnesenih zahtjeva;
3. Nakon administrativne kontrole, Direkcija za savjetodavne poslove u oblasti biljne proizvodnje i Direkcija za savjetodavne poslove u oblasti stočarstva vrše terenske kontrole realizovane investicije i dostavljaju Izvještaj Direktoratu za ruralni razvoj o realizovanosti investicije;
4. Ministarstvo donosi Rješenje o odobravanju/odbijanju podrške;
5. Odobreni iznos podrške će biti isplaćen na tekući/žiro račun nosioca poljoprivrednog gazdinstva;
6. Zahtjev za odobravanje podrške za investiciju koja je realizovana (datum računa) prije objave Javnog poziva (**23. mart 2022.** **godine**) ili nakon zatvaranja Javnog poziva će biti odbijen;
7. Zahtjev za odobravanje podrške za investiciju, koji je preuranjen (prije objave Javnog poziva, odnosno **23. marta 2022.** **godine**) ili neblagovremen (nakon zatvaranja Javnog poziva) će biti odbačen bez razmatranja;
8. Nepotpuna i neblagovremeno podnijeta dokumentacija se neće razmatrati.